सड़क पर लोग कहते-यह पिछले जन्म का पाप है; सर्कस में क्यों नहीं जाते
Madhya Pradesh Bhopal M.COM Youtuber Story; What challenges does Shashi Chaudhary face regarding her height? लेकिन मैंने खूब पढ़ाई की। घर में दिक्कत थी, पैसे नहीं थे लेकिन मम्मी ने मेहनत करके पढ़ाया। वो घर-घर घूम कर बर्तन मांजती थीं। सोचिए, खुद छोटे-छोटे हाथ हैं
मेरा नाम शशि चौधरी है। 23 साल उम्र है मेरी। हमेशा से लोगों के बीच चर्चा का विषय रही हूं। बौनी जो हूं, लोगों की नजर में। लोग हंसते हैं मुझे देखकर। कुछ साल पहले तक बुरा भी लगता था।
अब सोचती हूं कि बौनापन बीमारी नहीं, मेरी खासियत है। अगर लोग मुझे देखकर हंस भी रहे हैं तो इसमें बुरा क्या है। कम से कम मैं इस लायक तो हूं कि लोगों के होंठों पर मुस्कान ला सकूं। वर्ना आज के जमाने में लोग मुस्कुराहट भी पैसे देकर खरीद रहे हैं।
वैसे तो मेरे घर में सभी की हाइट कम है, लेकिन मैं उन सबसे कम हाइट की हूं। पापा सबसे लंबे हैं। उनकी लंबाई चार फुट हैं। मम्मी और भइया 3.9 फुट के और मैं 3.6 फुट की हूं।
सच बोलूं तो एक समय था कि अपनी हाइट को लेकर बहुत ज्यादा बुरा लगता था। मैंने खुद को घर के अंदर कैद कर लिया था। बाहर जाने से भी डर लगता था। स्कूल में जब एडमिशन हुआ तो पहले सब नॉर्मल ही लगता था।
लंबाई कम है, यह बात सातवीं क्लास तक तो मुझे समझ ही नहीं आई। जब आठवीं में गई तब दूसरे बच्चों को देखकर लगने लगा कि कुछ तो गड़बड़ है। एक समय यह भी आया जब क्लास में घुसते ही सारे बच्चे मुझे अजीब नजरों से देखने लगे।
लंच के टाइम में मेरा मजाक बनने लगा। बच्चे एक-दूसरे को मेरी तरफ दिखाते और जाेर से हंसने लगते। अगर एक दिन ऐसा होता तो कोई बात नहीं थी। स्कूल के बच्चों के लिए मैं सर्कस की जोकर बन गई थी, जिसे देखकर हंसना जरूरी था।
मेरी क्लास के बच्चे भी मेरे साथ अच्छे नहीं थे। वो लोग जानबूझकर मुझे क्लास में पीछे बैठने को बोलते थे। फिर ऐसी घटना घटी जिसका असर जिंदगी में गहरा पड़ा। दरअसल, एक दिन स्कूल का एक लड़का मेरे पास आया। उसकी हाइट अच्छी थी। उसने मुझे खड़े होने को कहा। मैं खड़ी हो गई। उसने अपनी हाइट मेरे साथ नापी और कहा कि तुम तीसरी क्लास में एडमिशन ले लो। उसके इतने कहते ही सारे बच्चे हंसने लगे। सभी को हंसता देखकर, मुझे वहीं रोना आ गया।
मैं रो रही थी, बच्चे हंस रहे थे। किसी ने भी आगे बढ़कर मेरा साथ नहीं दिया।
उस दिन मैं रोते-रोते ही घर पहुंची। मम्मी-पापा ने सच जानने के बाद प्यार से समझाया। पर मैं कुछ भी भूल नहीं पा रही थी। रह-रहकर वो घटना याद आती और मैं सिसकियों से रोने लगती। यह सिलसिला एक हफ्ते तक चला।
और हां, मैं बताना भूल गई कि उस दिन के बाद से मैं कई दिन तक स्कूल नहीं गई। फिर एक दिन मुझे खुद ही लगा कि जो मैं कर रही हूं, वो सही नहीं।
मैं लोगों के डर से खुद को घर के अंदर बंद नहीं कर सकती। इस तरह मैं दब्बू हो जाऊंगी।
मैं समझ चुकी थी कि आपकी लंबाई कितनी होगी, आपका रंग क्या होगा, यह सब तो ऊपर वाले की नेमत है। एक इंसान की इसमें क्या भूमिका। लेकिन हम किस तरह के इंसान हैं, हमारा मन कैसे यह सब हमारे हाथ में है।
यही बात मुझे दूसरे बच्चों को समझानी थी। मैं अगले ही दिन स्कूल गई। तय कर लिया था कि जो मेरा मजाक बनाएगा उसे पक्का जवाब दूंगी। मैं इन लोगों की वजह से अपनी पढ़ाई तो नहीं छोड़ सकती। मुझे लगा कि पढ़ाई ही एक चीज है जिसके सहारे सबकी जुबान पर ताला लगाया जा सकता है। उस दिन के बाद से जो भी मेरा मजाक बनाता, उसे सामने से जवाब देती थी।
छोटे-मोटे मजाक को तो मैंने पॉजिटिव लेना शुरू कर दिया था। स्कूल में जूनियर क्लास के बच्चे मेरे दोस्त हो गए थे। वो अक्सर मेरे पास आते और अपनी हथेली से मेरी हथेली नापते थे। कई बार पूछ भी लेते थे कि तुम इतनी छोटी क्यों हो। मैंने सीख लिया था सबको यही बोलना है कि भगवान ने मुझे ऐसा ही बनाया है। इस ट्रिक से जिंदगी थोड़ी आसन हाे गई, दिल से बात कम लगाने लगी।
खुद को साबित करने के लिए मैंने खूब पढ़ाई की। घर में दिक्कत थी। पैसे नहीं थे लेकिन मम्मी की मेहनत की वजह से मैं पढ़ी। वो घर-घर जाकर दूसरों के जूठे बर्तन मांजती थीं। सोचिए, उनके छोटे-छोटे हाथ-पैर हैं, काम करने और जाने-आने में उन्हें दिक्कत होती थी। इसके बावजूद हमेशा ही कम से कम पांच घरों में बर्तन-पोंछा करती थीं।
मुझे आठवीं क्लास के बाद समझ में आ गया था कि मैं दूसरों के बर्तन नहीं मांज सकती हूं। कुछ करने के लिए सिर्फ और सिर्फ पढ़ाई ही ऑप्शन है। मैं पढ़ी और 12th में मेरे 77% नंबर आए। अब मैं कॉमर्स में पोस्ट ग्रेजुएशन कर रही हूं।
मेरे पापा-मम्मी ने भी अपनी लंबाई की वजह से बहुत कुछ सहा और सुना है। पहले वो लोग दमोह में रहते थे। हमारा गांव वहीं है। हमारा अपना घर है। इसके बावजूद पापा-मम्मी को भोपाल शिफ्ट होना पड़ा। वहां के लोग, उनके खुद के घर वाले भी उन दोनों का मजाक बनाते थे। मुझे और भइया को यह बात पापा ने कभी नहीं बताई थी। जब मैं बीकॉम में थी तब पापा ने यह बात मुझे बताई। सुनकर मुझे बहुत दुख हुआ।
मेरे नानी घर के लोगों की हाइट लंबी है। मामी लोग भी मम्मी-पापा को ताना मार देती थी। यह सब सुनकर जाहिर सी बात है मम्मी को बुरा लगता था। वो परेशान हो जाती थी, इसके बाद पापा ने भोपाल बसने का तय किया।
अब आप ही बताएं कि जब अपने ही घर के लोग ऐसा करेंगे तो घर तो छोड़ना ही पड़ेगा। फिर बाहर के लोगों से क्या उम्मीद की जाए।
यह सब सोचकर मैंने तय किया कि भले खुद मेहनत करेंगे, कमाएंगे लेकिन किसी की दो बात बिना वजह नहीं सुनेंगे। मैं दिन में अपने जनरल स्टोर पर बैठती हूं, शाम को पढ़ाई करती हूं।
मैं सोशल मीडिया के लिए रील्स भी बनाती हूं। मैं और मेरे भाई दोनों अलग- अलग वीडियो चैनल चलाते हैं। कुछ पैसे उससे भी आ जाते हैं। जिससे हम अपने मम्मी-पापा की मदद करते हैं।
रील्स बनाने का आइडिया लॉकडाउन से आया। हम लोगों ने लॉकडाउन में कुछ नया करने की सोची। एक दिन भइया ने कहा कि चलो वीडियो बनाया जाए। फिर हम लोगों ने रील बनाना शुरू कर दिया। धीरे-धीरे रोज रील बनाने लगे। हमारे रील वायरल नहीं हो रहे थे। बस आसपास, दोस्त और घर-परिवार तक ही सीमित थे।
हमने कोविड गाइडलाइन्स पर एक वीडियो बनाया। यह वीडियो बहुत वायरल हुआ। लोगों को ये पसंद आया और फिर हम अपने पूरे परिवार के साथ वीडियो बनाने लगे। धीरे-धीरे लोग हमें पहचानने लगे। आज हम दोनों भाई बहन के यूट्यूब पर 4.50 लाख सब्सक्राइबर्स हैं। इंस्टाग्राम पर हमारे 1 लाख 86 हजार फॉलोवर्स हैं।
हमारी रोजमर्रा जिंदगी में चुनौतियों की कमी नहीं। लोग हम बौनों की तकलीफ नहीं समझते। जैसे- मैं कॉम्पिटिटिव एग्जाम्स की तैयारी भी कर रही हूं। कुछ एग्जाम भी दिए हैं लेकिन सेंटर पर होने वाली दिक्कतों की वजह से कई बार मनोबल टूट जाता है। हम जैसे लोगों के लिए वहां कोई व्यवस्था नहीं होती। टेबल-कुर्सी की हाइट हमारे लिए ऊंची है। हमारी कोई मदद भी नहीं करता।
हम जैसे लोगों को तो सड़क पर डिवाइडर पार करने में दिक्कत होती है। घर सड़क के उस पार है और दुकान इस तरफ। दुकान से घर जाने के लिए हमने डिवाइडर के दोनों तरफ ईंट रखी है। कभी कोई ईंट उठाकर ले जाए तब हमारी परेशानी बढ़ जाती है।
समस्या की कमी नहीं। हमारे घर में पानी नहीं आता। ऐसे में दिन में कई बार छोटी-छोटी बाल्टियों में पानी भरकर घर में स्टोर करना पड़ता है। इसमें बहुत दिक्कत होती है।
लोगों का क्या है, बस सड़क पर चलते हुए लोग कमेंट अजीब-अजीब कर देते हैं कि बौना होना पिछले जन्म का पाप है। कभी लोग कह देते हैं कि सर्कस में चले जाओ। अरे भाई! हम क्यों सर्कस में चले जाएं? हर बौना सिर्फ सर्कस में काम नहीं करता। वैसे वहां काम करने में कोई बुराई नहीं, लेकिन आप स्टीरियोटाइप नहीं हो सकते किसी को लेकर।
कभी कभी सोचती हूं कि लोगों की सोच का क्या करें। फिर मुझे लगता है कि कोई अगर किसी की हाइट का मजाक उड़ा सकता है तो उसे समझाना भी बेकार है।
शशि चौधरी ने अपने जज्बात शाश्वत से सांझा किए।